CELEX: 32014D0281
Language: et
Date: 2014-05-14 00:00:00
Title: 2014/281/EL: Komisjoni rakendusotsus, 14. mai 2014 , millega antakse ELi tunnustus Horvaatia laevandusregistrile vastavalt Euroopa Parlamendi ja nõukogu määrusele (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta (teatavaks tehtud numbri C(2014) 3014 all)  EMPs kohaldatav tekst

16.5.2014   
            
            
               ET
            
            
               Euroopa Liidu Teataja
            
            
               L 145/43
            
         KOMISJONI RAKENDUSOTSUS,
   14. mai 2014,
   millega antakse ELi tunnustus Horvaatia laevandusregistrile vastavalt Euroopa Parlamendi ja nõukogu määrusele (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta
   
      
         (teatavaks tehtud numbri C(2014) 3014 all)
      
   
   (EMPs kohaldatav tekst)
   
      (2014/281/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta, (1) eriti selle artikli 4 lõiget 1,
   võttes arvesse Horvaatia ametiasutuste 23. juuli 2010. aasta ja 25. veebruari 2014. aasta kirja, milles taotleti komisjonilt ELi tunnustust Horvaatia laevandusregistrile (edaspidi „CRS”),
   ning arvestades järgmist:
   
               (1)
            
            
               Määruse (EÜ) nr 391/2009 artikli 3 lõike 1 kohaselt peavad liikmesriigid, kes soovivad anda volitused seni tunnustamata organisatsioonile, esitama komisjonile tunnustamistaotluse.
            
         
               (2)
            
            
               23. juulil 2010 esitas Horvaatia Vabariik organisatsiooni CRS käsitleva teabe ja tõendid kõnealuse organisatsiooni vastavuse kohta määruse (EÜ) nr 391/2009 nõuetele. Võttes arvesse asjaolu, et pärast taotluse esitamist võib tunnustamisprotsess kesta pikemat aega ning et alates ühinemisest kuni protsessi lõpetamiseni ei ole Horvaatia valitsusel õigust delegeerida CRSile seadusest tulenevate ülesannete täitmist, alustas komisjon CRSi hindamise ettevalmistusetappe enne seda, kui Horvaatia sai Euroopa Liidu liikmesriigiks.
            
         
               (3)
            
            
               25. veebruaril 2014 kordas Horvaatia komisjonile oma taotlust anda CRSile ELi tunnustus pärast Horvaatia ühinemist Euroopa Liiduga.
            
         
               (4)
            
            
               Komisjon, keda abistas Euroopa Meresõiduohutuse Amet, kinnitas, et CRS vastab miinimumnõuetele, mis on sätestatud määruse (EÜ) nr 391/2009 I lisas.
            
         
               (5)
            
            
               Hinnang põhines Horvaatia ametiasutuste esitatud dokumentatsiooni uurimisel, samuti Euroopa Meresõiduohutuse Ameti ekspertide 2011. aasta oktoobris ja 2013. aasta oktoobris tehtud CRSi büroode selliste kontrollimiste tulemustel, millega kontrolliti CRSi võetud parandusmeetmeid reageerimaks komisjoni poolt hindamise käigus avastatud puudustele.
            
         
               (6)
            
            
               Puuduste avastamisel võttis CRS kõikidel juhtudel sobivaid ja piisavaid parandusmeetmeid. Hindamismenetluse käigus tegi CRS tõhusalt koostööd ja näitas oma suutlikkust ennetavalt parandada oma töökorraldust ja menetlusi.
            
         
               (7)
            
            
               Mitme parandusmeetme võtmine ei ole seni veel lõppenud ning seda protsessi jälgitakse, eelkõige seoses harukontori avamisega Shanghais (Hiina). Sellega ei seata aga kahtluse alla organisatsiooni süsteemide ja kontrollimehhanismide üldist kvaliteeti.
            
         
               (8)
            
            
               Komisjon kontrollis ka seda, kas CRS on võtnud meetmeid, et järgida määruse (EÜ) nr 391/2009 artikli 8 lõiget 4 ning artikleid 9, 10 ja 11.
            
         
               (9)
            
            
               Kuigi CRSi näitajad turvalisuse tagamisel ja reostuse vältimisel on teiste ELi tunnustatud organisatsioonide keskmisest veidi halvemad, on need siiski rahuldavad. Eelkõige näitab see positiivset suundumust sadamariigi kontrolli käsitleva vastastikuse mõistmise Pariisi memorandumi raames — võrreldes kinnipidamiste näitajaga 0,89 % (ajavahemik 2009–2011) ja 1,44 % (ajavahemik 2008–2010) oli aastatel 2010–2012 kinnipidamiste keskmine määr 0,51 %. Samuti ei registreerinud CRS 2010., 2011. ja 2012. aastal sadamariigi kontrolli käsitleva vastastikuse mõistmise Pariisi memorandumi raames ühtegi tunnustatud organisatsiooniga seotud kinnipidamist.
            
         
               (10)
            
            
               Selle tagamiseks, et organisatsioon säilitaks igal ajal oma suutlikkuse tegutseda kooskõlas määruse (EÜ) nr 391/2009 nõuetega, ning võttes arvesse CRSi poolt sertifitseeritud laevade suhtelist väikest arvu, arvab komisjon, et organisatsiooni tegevuse olulise laienemisega peaks vastavalt suurenema ka tehniline ja juhtimisalane suutlikkus, sealhulgas vajaduse korral büroovõrgustiku laiendamise kaudu.
            
         
               (11)
            
            
               Juriidiline isik CRS on avalik-õigusliku asutusena asutatud Splitis (Horvaatia) vastavalt 20. septembri 1996. aasta Horvaatia laevandusregistri seadusele (ametlik väljaanne nr 81/96) ja 1. juuni 1997. aasta „Horvaatia laevandusregistri hartale”. Organisatsiooni nimetus on „Horvaatia laevandusregister” („Hrvatski registar brodova”).
            
         
               (12)
            
            
               Käesoleva otsusega ette nähtud meetmed on kooskõlas Euroopa Parlamendi ja nõukogu määrusega (EÜ) nr 2099/2002 (2) loodud merereostuse vältimise ja meresõiduohutuse komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   „Horvaatia laevandusregister” on tunnustatud vastavalt määruse (EÜ) nr 391/2009 artikli 4 lõikele 1.
   Artikkel 2
   Käesolev otsus on adresseeritud liikmesriikidele.
   
      Brüssel, 14. mai 2014
      
         
            Komisjoni nimel
         
         
            asepresident
         
         Siim KALLAS
      
   
   
      (1)  ELT L 131, 28.5.2009, lk 11.
   
      (2)  Euroopa Parlamendi ja nõukogu määrus (EÜ) nr 2099/2002, 5. november 2002, millega asutatakse laevade põhjustatud merereostuse vältimise ja meresõiduohutuse komitee (COSS) ning muudetakse määrusi, mis käsitlevad laevade põhjustatud merereostuse vältimist ja meresõiduohutust (EÜT L 324, 29.11.2002, lk 1).